钦定古今图书集成/理学汇编/学行典/第075卷 > 诗经 > 《烝民》
## 钦定古今图书集成/理学汇编/学行典/第075卷 > 诗经 > 《烝民》

天生烝民，有物有则。民之秉彝，好是懿德。

〈大全〉西山真氏曰：“盈天地之闲，莫非物也，人亦物也，事亦物也，有此物则具此理，是所谓则也。则者，准则之谓，一定而不可易也。彝而言秉者，浑然一理，具于吾心，不可移夺，若秉执然。为其有此，故于美德无不知好之者，仁义忠孝，所谓美德也，人无贤愚，莫不好之也。”

又

人亦有言：“德𬨎如毛，民鲜克举之。”

〈大全〉庆源辅氏曰：“德者人之固有，自一身而言之，随用而足，故举之甚易，不啻如一毛之轻，只为气质物欲为之遮蔽，故惛然不知，非知至意诚者，莫能举也。”